
Adunarea Parlamentară

 

Rezoluţia 1121 (1997)1

referitoare la instrumentele participării cetăţenilor în cadrul democraţiei reprezentative

 

 

1. O democraţie autentică şi vie depinde de sprijinul cetăţenelor şi cetăţenilor. Astfel, participarea acestora la viaţa politică şi cooperarea lor în cadrul instituţiilor politice este un factor determinant pentru buna funcţionare a instituţiilor democratice.

2. Procentul scăzut de participare la alegerile legislative precum şi la referendum-urile organizare în statele membre şi, în general, insatisfacţia cetăţenilor faţă de funcţionarea democraţiilor pluraliste impun reflecţia asupra acestui fenomen care nu este surprinzător, întrucât democraţia este obiectul unei cuceriri permanente cerută de noi circumstanţe şi de schimbări de mentalitate.

3. Cauzele acestui fenomen sunt multiple: contrastul între tehnicitatea limbajului politic, pe de-o parte şi simplificarea prezentării contextului de către media - însoţită de efecte dramatizatoare - pe de altă parte; imediata comunicare a informaţiilor şi încetineala pe care o implică luarea deciziilor de către responsabilii politici; necunoaşterea adecvată a complexităţii problemelor şi aşteparea unor soluţii rapide şi pertinente; diferenţa dintre promisiunile electorale şi realizarea acestora.

4. Îngrijorarea generată de această stare de fapt crează cetăţenilor o nevoie de mai mare participare la luarea deciziei politice pentru a împiedica sau, potrivit cazului, a îmbunătăţi situaţia lor.

5. Astfel, Adunarea consideră că posibilităţile de participare directă a cetăţenilor la viaţa politică oferite de sistemul reprezentativ trebuie să fie aprofundate pentru a răspunde mai bine aşteptărilor acestora.

6. Se impune o observaţie prealabilă, pentru a îndepărta o neînţelegere cu posibile consecinţe serioase şi care tinde să opună democraţia directă şi democraţia reprezentativă. Armonizarea cerinţelor în mod majoritar contradictorii şi conflictuale ale cetăţenilor sau grupurilor de cetăţeni dictate de interesul general nu poate fi realizată decât prin deliberările parlamentare. Recurgerea la instrumentele democraţiei directe trebuie considerată ca un complement. Chiar în Elveţia, ţară ilustrativă în materie de democraţie directă, 95% din hotărârile legislative sunt luate de parlament.

7. Totodată, înainte de a dezvolta forme ale democraţiei directe - de exemplu, comunicarea interactivă oferită de reţelele informative şi referendum -, este bine să ne punem întrebări cu privire la viabilitatea şi efectele nedorite ale acestora.

8. Instrumentul informatic, oricât de perfecţionat ar fi, nu este în măsură, cel puţin într-un viitor previzibil, să extindă dialogul între un ales şi un cetăţean la un dialog între un ales şi numeroşi cetăţeni; forum-ul electronic trebuie să mai facă, încă, dovada posibilităţilor sale. 

9. Referendum-ul naţional este înscris în constituţiile domocraţiilor reprezentative, dar diferă de la o ţară la alta în ce priveşte nivelul obiectivelor şi subiectelor sale, precum şi modalităţile sale de aplicare. Acesta prezintă un risc de a deriva într-un plebiscit atunci când este utilizat de către executiv pentru a-şi consolida propria sa putere.

10. Acest risc există în democraţiile consolidate în timp şi, în special, în ţările considerabile din punct de vedere demografic şi, în consecinţă, mai greu guvernabile decât ţările mici. El este cu atât mai mare în noile democraţii, prin aceasta mai fragile decât precedentele.

11. Aplicate în comunităţile relativ restrânse şi pentru probleme cu caracter practic, referendum-urile regionale şi locale generează mai puţine preocupări şi sunt recomandate.

12. Totodată, Adunarea ia în considerare nu numai riscurile, dar şi aspectele pozitive ale consultărilor populare, de exemplu, posibilitatea unei minorităţi de cetăţeni de a se exprima şi a se adresa majorităţii la putere, de a permite o dezbatere democratică ce va legitima decizia luată de guvern sau va impune o decizie respinsă de către guvern.

13. Utilizări abuzive ale referendum-ului nu trebuie să ascundă scopul său autentic care este acela de a face democraţia reprezentativă mai participativă şi, prin aceasta, de a o consolida şi de a deveni un antidot al răului actual care o macină.

14. Adunarea consideră, deci, esenţială stabilirea criteriilor pentru organizarea unui referendum, astfel încât să răspundă, pe cât posibil, celor mai bune practici şi să întărească democraţia şi societatea civilă.

15. În consecinţă, Adunarea invită statele membre

I. să îmbunătăţească sistemul lor de democraţie reprezentativă asigurând un echilibru între exercitarea responsabilităţii puterii politice şi rolul cetăţenilor în procesul luării deciziei. Fără acest echilibru nu ar putea fi evitată fie erodarea încrederii faţă de sistemul reprezentativ, fie recurgerea aventuristă la consultări frecvente care ar face aleatorie, ineficientă, chiar imposibilă orice politică pe termen lung bazată pe opţiuni fundamentale;

II. să considere că toate subiectele sunt susceptibile de a fi supuse unui referendum, cu excepţia celor care pun în discuţie valori universale şi intangibile, cum ar fi drepturile omului, definite în Declaraţia universală a drepturilor omului şi în Convenţia europeană de salvgardare a drepturilor şi libertăţilor fundamentale ale omului şi valorile fundamentale ale democraţiei în general şi ale democraţiei parlamentare, în special;

III. să ţină cont în analiza lor de distincţia care trebuie făcută între problemele care trebuie să facă obiectul unui referendum al cărui rezultat este obligatoriu şi problemele care trebuie să facă obiectul unui referendum consultativ, care permite responsabililor politici să-şi pregătească mai bine deciziile şi programele lor;

IV. să prevadă atât referendum-uri de abrogare, cât şi referendum-uri care să ofere alegerea între mai multe opţiuni;

V. să aibă în vedere reguli care să asigure o bună informare a cetăţenilor cu privire la întreg contextul la care se referă obiectul consultării şi o formulare a întrebărilor şi propoziţiilor care să evite orice ambiguitate;

VI. să prevadă un număr limitat de subiecte pentru un referendum organizat în aceeaşi zi cu consultările electorale pentru clarificarea dezbaterilor privind documentele supuse votului şi pentru a facilita luarea deciziei de către cetăţeni;

VII. să înfiinţeze, dacă este cazul, organe însărcinate cu aplicarea acestor reguli şi să le garanteze independenţa;

VIII. să prevadă - în scopul evitării utilizării abuzive a referendum-ului - reguli şi principii directoare care:

a. permit lansarea unui referendum de către cetăţeni, numărul semnăturilor trebuind să fie stabilit de către fiecare stat, în funcţie de un prag considerat semnificativ în raport cu numărul total al alegătorilor;

b. fac ca organizarea referendum-ului să fie precedată de o dezbatere în parlament;

c. stabilesc o cotă de participare la vot care să evite obţinerea garantând, totodată, un nivel minim de participare care permite să fie considerat ca reprezentativ şi valid rezultatul obţinut;

d. permit parlamentului să-şi prezinte propria soluţie de schimbare la orice propunere care emană de la cetăţeni.

